PATVIRTINTA

Kauno miesto savivaldybės mero

2015 m. birželio 18 d.

potvarkiu Nr. M-204

**DARBO GRUPĖS SMURTO PRIEŠ VAIKUS PREVENCIJAI ORGANIZUOTI DARBO REGLAMENTAS**

**I SKYRIUS**

**BENDROSIOS NUOSTATOS**

1. Darbo grupė smurto prieš vaikus prevencijai organizuoti (toliau – darbo grupė) sudaroma, siekiant įgyvendinti ir plėtoti tarpinstitucinį bendradarbiavimą patyčių ir smurto prieš vaikus prevencijos srityje ir užtikrinti priemonių ir programų, susijusių su smurto prieš vaikus prevencija, pakeitimų inicijavimą vietos ir nacionaliniu lygmeniu.

2. Darbo grupė renka, analizuoja, apibendrina informaciją ir teikia siūlymų dėl patyčių ir smurto prieš vaikus prevencijos ir pagalbos nukentėjusiems vaikams Kauno miesto savivaldybės (toliau – Savivaldybė) institucijoms ir įstaigoms, policijai, Lietuvos Respublikos socialinės apsaugos ir darbo ministerijai, kitoms suinteresuotoms grupėms.

3. Darbo grupė savo veikloje vadovaujasi Lietuvos Respublikos Konstitucija, Lietuvos Respublikos įstatymais, kitais teisės aktais ir šiuo reglamentu.

4. Darbo grupė sprendimus priima laikydamasi nešališkumo, objektyvumo, lygiateisiškumo ir nediskriminavimo principų.

**II Skyrius**

**Darbo grupės SUDARYMAS IR DARBO ORGANIZAVIMAS**

5. Darbo grupė sudaroma iš Savivaldybės institucijų ir įstaigų, Savivaldybės administracijos, aukštojo mokslo įstaigų, nevyriausybinių organizacijų, policijos deleguotų atstovų.

6. Darbo grupė sudaroma ir jos sudėtis keičiama Savivaldybė mero potvarkiu.

7. Darbo grupės posėdžius šaukia ir jiems pirmininkauja darbo grupės vadovas. Jeigu darbo grupės vadovas negali dalyvauti posėdyje, posėdžiui pirmininkauja ir atlieka kitas šiame reglamente darbo grupės vadovui priskirtas funkcijas darbo grupės vadovo pavaduotojas.

8. Darbo grupės vadovas:

8.1. paskiria darbo grupės posėdžio datą, laiką ir vietą;

8.2. tikrina, ar yra kvorumas;

8.3. skelbia posėdžio darbotvarkę;

8.4. pirmininkauja posėdžiui, pasirašo darbo grupės dokumentus, susijusius su darbo grupės darbu;

8.5. skaičiuoja balsus ir skelbia balsavimo rezultatus.

9. Darbo grupės sekretorius skiriamas Savivaldybės mero potvarkiu. Sekretorius yra darbo grupės narys.

10. Darbo grupės sekretorius:

10.1. darbo grupės vadovui paskyrus posėdžio datą, laiką, vietą ir patvirtinus darbotvarkę, apie tai el. paštu ir (ar) telefonu informuoja darbo grupės narius ir kviečiamus į posėdį asmenis;

10.2. rengia posėdžio protokolo projektą;

10.3. atsako už darbo grupės dokumentų tvarkymą, saugo darbo grupei pateiktus dokumentus ir darbo grupės posėdžių protokolų originalus per visą darbo grupės veiklos laikotarpį ir darbo grupei baigus veiklą;

10.4. vykdo kitus darbo grupės vadovo pavedimus.

11. Darbo grupės posėdžiai šaukiami prireikus, bet ne rečiau kaip 1 kartą per mėnesį.

12. Darbo grupės sprendimai yra teisėti, jeigu juos priimant posėdyje dalyvauja ne mažiau kaip pusė darbo grupės narių.

13. Darbo grupės posėdžio darbotvarkė dėl svarbių priežasčių gali būti keičiama darbo grupės posėdžio metu, jei už tai balsuoja dauguma posėdyje dalyvaujančių darbo grupės narių.

14. Darbo grupės sprendimai įforminami protokolu, kurį pasirašo darbo grupės vadovas (posėdžio pirmininkas) ir sekretorius. Darbo grupės išvadas, pasiūlymus ir kitus dokumentus pasirašo darbo grupės vadovas.

15. Sprendimai priimami posėdyje dalyvaujančių darbo grupės narių balsų dauguma. Jei balsai pasiskirsto po lygiai, lemiamą balsą turi darbo grupės vadovas (posėdžio pirmininkas). Atskiroji darbo grupės narių nuomonė įrašoma į protokolą.

**III SKYRIUS**

**darbo grupės funkcijos**

16. Darbo grupės funkcijos:

16.1. užtikrinti tarpinstitucinį bendradarbiavimą vietos lygmeniu, skatinant dalytis informacija skirtingų institucijų ir nevyriausybinių organizacijų atstovus ir ekspertus;

16.2. inicijuoti tyrimus ir projektus patyčių ir smurto prieš vaikus prevencijos srityje, siekiant skatinti specialistų – pedagogų, psichologų, socialinių pedagogų, socialinių darbuotojų, policijos pareigūnų iniciatyvas, didinti jų motyvaciją, organizuoti jų mokymus;

16.3. analizuoti ir vertinti smurto prevencijos programų įgyvendinimą Savivaldybėje ir siūlyti programų pakeitimus ir darbo su vaikais, šeimomis, smurtautojais ar nuo jų nukentėjusiais vaikais ilgalaikes kompleksines priemones;

16.4. didinti visuomenės sąmoningumą ir mažinti pakantumą smurtui ir smurtinio elgesio kultūrai, skatinant riboti smurto propagavimą žiniasklaidoje, internete, viešuose renginiuose ir miesto gatvėse;

16.5. teikti siūlymų dėl įstaigos, kurioje smurtą patyrusiems vaikams būtų teikiama visų lygių specialistų pagalba vienoje vietoje, atsiradimo Kauno mieste;

16.6. teikti Savivaldybės merui ir Savivaldybės administracijos direktoriui pasiūlymų, susijusių su smurto prieš vaikus prevencijos organizavimu.

17. Darbo grupės sprendimai įsigalioja darbo grupės vadovui (posėdžio pirmininkui) pasirašius darbo grupės posėdžio protokolą.

**IV SKYRIUS**

**Darbo grupės TEISĖS**

18. Darbo grupė turi teisę:

18.1. gauti iš Savivaldybės administracijos padalinių ir Savivaldybės įmonių ar įstaigų visą informaciją, reikalingą darbo grupės veiklai;

18.2. pasitelkti Savivaldybės administracijos specialistus, nepriklausomus specialistus ar kitus asmenis darbo grupės kompetencijai priskirtiems klausimams spręsti, prireikus – kviesti juos į posėdžius;

* 1. siūlyti Savivaldybės merui pakeisti ir papildyti šį reglamentą.

**V SKYRIUS**

**BAIGIAMOSIOS NUOSTATOS**

19. Darbo grupės nariai, pažeidę Lietuvos Respublikos teisės aktus ir šį reglamentą vykdydami savo funkcijas, atsako Lietuvos Respublikos įstatymų ir kitų teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_